บลจ.ไทยพาณิชย์ ชิงเค้กลูกค้าสถาบัน
บลจ.ไทยพาณิชย์เน้นขยายฐานลูกค้านักลงทุนสถาบัน ในตลาดกองทุนสำรองเลี้ยงชีพและกองทุนส่วนบุคคล
19 เม.ย. 2555

บลจ.ไทยพาณิชย์เน้นขยายฐานลูกค้านักลงทุนสถาบัน ในตลาดกองทุนสำรองเลี้ยงชีพและกองทุนส่วนบุคคล 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า ปีนี้ยังมีนโยบายเน้นขยายฐานนักลงทุนสถาบัน ในตลาดกองทุนสำรองเลี้ยงชีพและกองทุนส่วนบุคคล หลังจากประสบความสำเร็จอย่างมากในปีที่ผ่านมา โดยเฉพาะกองทุนส่วนบุคคลที่เพิ่มเป็น 5.3 หมื่นล้านบาท เมื่อสิ้นไตรมาส 1 เติบโตขึ้น 50% จากสิ้นปี 2554
กองทุนสำรองเลี้ยงชีพในปีที่ผ่านมา  มีมูลค่าสินทรัพย์สุทธิภายใต้การบริหารงานรวม   65,752 ล้านบาท (31 ธ.ค.54)
"ปีนี้ทุกบลจ.ให้ความสำคัญกับการขยายลูกค้ากองทุนสำรองเลี้ยงชีพและกองทุนส่วนบุคคลมากขึ้น ทำให้การแข่งขันค่อนข้างสูง แต่ยังมีโอกาสขยายตัวอีกมาก จากแนวทางในการแก้ไข พ.ร.บ.กองทุนสำรองเลี้ยงชีพให้ลูกจ้างสมทบเงินได้มากกว่านายจ้างและการลดความคุ้มครองประกันเงินฝาก"นางโชติกา กล่าว
นอกจากนี้ บริษัทยังมีการเสริมทีมงานที่แข็งแกร่งเพื่อเข้าถึงกลุ่มลูกค้าใหม่ๆ ควบคู่ไปกับการสร้างความสัมพันธ์และให้ความรู้กับลูกค้า รวมทั้งปรับปรุงกระบวนการภายในใหม่ ทั้งเรื่องการบริหารความเสี่ยง การพัฒนาระบบงาน ระบบการคำนวณมูลค่าสินทรัพย์สุทธิ (NAV) ที่แม่นยำ 
"สำหรับการพัฒนาผลิตภัณฑ์ใหม่ จะเน้นให้มีความหลากหลายสามารถตอบสนองความต้องการที่ครอบคลุมทุกความเสี่ยงที่ลูกค้ารับได้ โดยแนวทางการออกกองทุนใหม่ๆ จะเน้นที่การลงทุนเพื่อเป้าหมายตามแต่ละช่วงอายุของกลุ่มลูกค้า ซึ่งมีความต้องการแตกต่างอย่างสิ้นเชิง และด้วยคอนเซ็ปต์ที่ง่ายไม่ซับซ้อน จะช่วยให้ลูกค้าตัดสินใจเลือกลงทุนได้ง่ายขึ้น"นางโชติกากล่าว